次蒲尉韻
作者：李石
朝代：宋

paragraphs: 斯言誠虛筌，遮眼漫盈紙。
冷暖當自知，此味如飲水。
誰肯落驕榮，還來共枯悴。
待渠轉船頭，著力與風值。
最憐氣炎炎，可上不可下。
青天與白日，信有覆杯夜。
空林鳥雀喧，村巷牛羊窄。
童子候簷楹，喜此扣門客。
客來踏青苔，曳杖入林薄。
只許老梅官，謂我門無雜。
我貧無娛客，相視笑不止。
向來諸阮間，容我亦與此。
陶然見天真，客亦憐我醉。
罷休明復來，酒賤肯勤置。